
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 21 septembrie 2011

Pl-x 501/2011


AVIZ

asupra

propunerii legislative privind modificarea Legii nr.1/2011 privind educaţia naţională
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea Legii nr.1/2011 privind educaţia naţională, trimisă cu adresa nr. Pl-x 501 din 5 septembrie 2011, înregistrată cu nr.31/796 din 7 septembrie 2011.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.1 din Regulamentul Camerei Deputaţilor, republicat, cu modificările şi completările ulterioare.

Propunerea legislativă are ca obiect de reglementare asigurarea de manuale şcolare pentru minorităţile naţionale, tipărite în România, eliminându-se posibilitatea importului acestora. Consiliul Legislativ semnalează faptul că în condiţiile în care toate manualele şcolare, inclusiv cele din import, sunt avizate de Ministerul Educaţiei, Cercetării, Tineretului şi Sportului, este puţin probabil să apară diferenţe între manualele tipărite în România şi cele din import, cum se afirmă în expunerea de motive.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 21 septembrie 2011.

Membrii Comisiei au examinat propunerea legislativă supusă avizării, expunerea de motive, punctul de vedere al Guvernului României, transmis cu adresa nr.825 din 5 aprilie 2011, conform căruia Guvernul nu susţine adoptarea iniţiativei legislative, avizul nefavorabil al Consiliului Economic şi Social, comunicat prin adresa nr.2800 din 30 iunie 2011 şi avizul favorabil al Consiliului Legislativ, aviz cu nr.318 din 18 martie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative, întrucât dreptul minorităţilor naţionale de a studia după manualele de import nu poate avea ca efect o discriminare între elevii de diferite etnii, deoarece legea impune ca aceste manuale să fie avizate de Ministerul Educaţiei, Cercetării, Tineretului şi Sportului, în acord cu programa şcolară.
În raport de obiectul şi conţinutul reglementării, iniţiativa legislativă face parte din categoria legilor ordinare, deşi Legea nr.1/2011 are caracter organic, întrucât propunerea legislativă nu cuprinde norme de natura legii organice.
                              PREŞEDINTE,                          
            SECRETAR,

                                Daniel Buda                                            Gabriel Andronache

Consilier parlamentar,

Rodica PENESCU

